НэкIубгъуэ 690-рэ мэхъу
Истамбыл дэт «Китаби» тхылъ тедзапIэм дунейм къыщытехьащ «Кавказыр Уэсмэн пащтыхьхэм я зэманым» фIэщыгъэр зиIэ, дэфтэр тхыгъэхэр щызэхуэхьэса къыдэкIыгъуэ гъэщIэгъуэныщэ.
Абы ихуащ 1454 — 1829 гъэхэм ятхауэ Уэсмэн империем и архив нэхъыщхьэм щIэлъ документхэр. Ахэр нэхъыбэу зытеухуар адыгэ тхыдэрщ, жылагъуэрщ, экономикэрщ. НэкIубгъуэ 690-рэ хъу тхылъыр игъэхьэзыращ Билдже Садыкъ. Мыпхуэдэ тхылъ иджы япэу дунейм къытехьэу аращ.
Тхылъым и гуэдзэным итщ Уэсмэн пащтыхьхэм, Иран шаххэм, Кърым хъанхэм, Урысей къэралыгъуэм и унафэщIхэм, Къэбэрдейм и пщы уэлийхэм, Къартли, Кахетие, Имеретие куржы щIыналъэхэм, Ермэлы щIыпIэм я тетхэм я цIэхэмрэ абыхэм къулыкъу щаIыгъа илъэсхэмрэ.
Апхуэдэу мы тхылъым ихуащ Кавказым щыщу Тыркум къулыкъушхуэ щызыгъуэта премьер-министрхэм, дзэзешэхэм я цIэ-унэцIэхэр. НэкIубгъуэ 70-м нэблагъэ гуэдзэным щыгъуазэ ухуещI тхылъым ит тхыгъэхэр зытхахэмрэ ар зэхуэзыхьэса-хэмрэ.
КъыдэкIыгъуэ щхьэпэр дунейм къытехьащ Тырку Республикэм щэнхабзэмрэ туризмэмкIэ и тхьэмадэм и фIыщIэкIэ.
Тхьэхущынэ Ланэ.
